SA tienerswemsensasie wen groot  Matthew Sates (Foto: Skermskoot/FINA TV/Facebook) Suid-Afrika se tienerswemsenasie Matthew Sates is as die algehele manswenner van Fina se -Wêreldbeker-kortbadreeks aangewys. Sates, wat onlangs 18 geword het, is met prysgeld van $100 000 (net meer as R1,5 miljoen) beloon vir sy prestasie. Die tiener van Pietermaritzburg het tydens die afgelope byeenkoms in Kazan, Rusland, vier medaljes losgeswem. Sates het goud gewen in die 400 m-vryslag en het die goue medalje met Litaue se Danas Rapšys gedeel in die 200 m-vryslag. Hy moes met die silwer medalje in die 200 m- individuele wisselslag tevrede wees nadat Japan se Daiya Seto ŉ nuwe rekord in dié item opgestel het. Sates het hierna ŉ brons medalje in die 100 m- individuele wisselslag gewen. “My hoofdoelwit was om ŉ plek in die top-20 te kry en ŉ bietjie geld te wen, so om dit te wen is absoluut ongelooflik,” het ŉ opgewonde Sates gesê, berig SuperSport. Sates het sy dank teenoor Fina uitgespreek. “Dit het my lewe verander. Dit was ŉ maand van die meeste spanning waaronder ek nog was, maar daar was ook die grootste hoogtepunte wat ek gehad het, so ek is baie dankbaar.” Sates het tydens die reeks van vier byeenkomste in totaal 18 medaljes – 13 goud, vier silwer en een brons – gewen. Hy het ook talle kortbadrekords in die slag laat bly, insluitend in die 200 m-vryslag en die 200 m-individuele wisselslag.